02018D1696 — DA — 11.07.2020 — 001.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

Ændret ved:









▼B

RÅDETS GENNEMFØRELSESAFGØRELSE (EU) 2018/1696

af 13. juli 2018

om reglerne for det udvælgelsespanels funktionsmåde, der er omhandlet i artikel 14, stk. 3, i forordning (EU) 2017/1939 om gennemførelse af et forstærket samarbejde om oprettelse af Den Europæiske Anklagemyndighed (»EPPO«)







Artikel 1

Reglerne for det i artikel 14, stk. 3, i forordning (EU) 2017/1939 omhandlede udvælgelsespanels funktionsmåde er angivet i bilaget til denne afgørelse.

Artikel 2

Denne afgørelse træder i kraft på tyvendedagen efter offentliggørelsen i Den Europæiske Unions Tidende.









BILAG

REGLERNE FOR UDVÆLGELSESPANELETS FUNKTIONSMÅDE

I. Formål

Udvælgelsespanelet opstiller en endelig liste over egnede ansøgere til stillingen som europæisk chefanklager i overensstemmelse med artikel 14, stk. 3, i forordning (EU) 2017/1939 ( 1 ), før den europæiske chefanklager udpeges af Europa-Parlamentet og Rådet. Panelet afgiver også en begrundet udtalelse om de kvalifikationer, som ansøgerne til stillingen som europæisk anklager er i besiddelse af i overensstemmelse med artikel 16, stk. 2, i forordning (EU) 2017/1939. Rådet udpeger de europæiske anklagere efter modtagelsen af den begrundede udtalelse.

II. Sammensætning og mandatperiode

Udvælgelsespanelet består af 12 personer, der på tidspunktet for deres udpegelse er tidligere medlemmer af Domstolen og Revisionsretten, tidligere nationale medlemmer af Eurojust, medlemmer af de højeste nationale retter, højtstående anklagere samt jurister, hvis faglige kvalifikationer er almindeligt anerkendt. Alle medlemmer skal opfylde mindst ét af ovennævnte kriterier på tidspunktet for deres udpegelse.

Udvælgelsespanelets medlemmer udpeges af Rådet på forslag af Kommissionen for en periode på fire år. Én af de udvalgte personer foreslås af Europa-Parlamentet. Ophører et medlem med at udøve sin stilling før udløbet af denne periode, udpeges en efterfølger for resten af medlemmets mandatperiode efter samme procedure snarest muligt efter ophør af vedkommendes forgængers medlemskab. Udvælgelsespanelets medlemmer kan genudpeges en gang.

III. Formandskab og sekretariat

Udvælgelsespanelet ledes af en formand, der vælges blandt og af udvælgelsespanelets medlemmer ved en simpel flertalsafgørelse. Kommissionen har ansvaret for udvælgelsespanelets sekretariatsopgaver. Sekretariatet yder den fornødne administrative støtte til udvælgelsespanelets arbejde, herunder oversættelsen af dokumenter. Det sender ligeledes den endelige liste over egnede ansøgere til stillingen som europæisk chefanklager til Europa-Parlamentet og Rådet og henholdsvis de begrundede udtalelser om ansøgernes kvalifikationer til at udføre en europæisk anklagers opgaver til Rådet.

IV. Drøftelser og beslutningsdygtighed

Udvælgelsespanelets drøftelser er fortrolige og finder sted for lukkede døre. Udvælgelsespanelet er kun beslutningsdygtigt, hvis mindst ni medlemmer er til stede.

Udvælgelsespanelets beslutninger træffes ved konsensus. Hvis et medlem anmoder om en afstemning, træffes beslutningen dog med simpelt flertal blandt de tilstedeværende medlemmer. Ved stemmelighed er formandens stemme udslagsgivende. De samme regler gælder også for fastlæggelsen af sprogordningen, jf. regel X.

V. Forelæggelse for udvælgelsespanelet og anmodninger om supplerende oplysninger

Så snart ansøgningerne til stillingen som europæisk chefanklager er modtaget, sender sekretariatet dem til alle medlemmerne af udvælgelsespanelet. Det samme gælder for indstillinger til stillingen som europæisk anklager, herunder de dokumenter, som medlemsstaterne har vedlagt.

Udvælgelsespanelet kan anmode ansøgerne om at fremlægge supplerende oplysninger eller anden dokumentation, som udvælgelsespanelet finder nødvendige for sine drøftelser, og for så vidt angår indstillinger til stillingen som europæisk anklager kan udvælgelsespanelet anmode regeringen i den indstillende medlemsstat om at fremlægge sådanne oplysninger eller sådan dokumentation.

VI. Gennemgang og samtaler

1. Proceduren for udpegelse af den europæiske chefanklager

Efter modtagelse af ansøgningerne gennemgås de af udvælgelsespanelet under hensyntagen til de krav, der er fastsat i artikel 14, stk. 2, i forordning (EU) 2017/1939, som nærmere angivet i stillingsopslaget. Ansøgere, som ikke opfylder adgangsbetingelserne, udelukkes fra de næste skridt i proceduren. Udvælgelsespanelet rangordner de ansøgere, der opfylder betingelserne i forhold til deres kvalifikationer og erfaring, på grundlag af den dokumentation og de oplysninger, der findes i ansøgningen, eller som fremlægges efter en anmodning som omhandlet i regel V. Et tilstrækkeligt antal af de bedst placerede ansøgere indkaldes til en samtale, hvorefter udvælgelsespanelet opstiller den i regel VII, stk. 1, omhandlede endelige liste. Ansøgerne møder personligt op til samtalen.

Ansøgere, der ikke opfylder adgangsbetingelserne, eller som ikke bliver indkaldt til en samtale af udvælgelsespanelet, underrettes om grundene hertil. En ansøger kan reagere på denne beslutning, idet vedkommende angiver grundene til, at han/hun ikke er enig i udvælgelsespanelets vurdering. Udvælgelsespanelet vil derefter tage vedkommendes ansøgning op til fornyet vurdering og skriftligt meddele ham/hende sin konklusion. Ansøgere, der udelukkes fra udvælgelsesproceduren, kan indgive en klage til Rådet, jf. artikel 90, stk. 2, i vedtægten for tjenestemænd, der er fastsat i Rådets forordning (EØF, Euratom) nr. 259/68 ( 2 ) (»personalevedtægten«).

2. Proceduren for udpegelse af europæiske anklagere

Efter modtagelse af indstillingerne gennemgås de af udvælgelsespanelet under hensyntagen til de krav, der er fastsat i artikel 16, stk. 1, i forordning (EU) 2017/1939. Udvælgelsespanelet indkalder de indstillede kandidater til en samtale. Ansøgerne møder personligt op til samtalen.

Såfremt en indstillet kandidat trækker sin indstilling tilbage, før samtalen finder sted, anmoder udvælgelsespanelet gennem sit sekretariat den berørte medlemsstat om at indstille en ny kandidat.

VII. Resultater og begrundelse

1. Den europæiske chefanklager

På grundlag af gennemgangen af ansøgningerne og forløbet af samtalerne opstiller udvælgelsespanelet en endelig liste med tre til fem kandidater, som forelægges Europa-Parlamentet og Rådet. Det skal give en begrundelse for, at det har udvalgt kandidaterne på den endelig liste. Ansøgere, der ikke er opført på den endelig liste, underrettes om grundene hertil.

Udvælgelsespanelet rangordner ansøgerne i forhold til deres kvalifikationer og erfaring. Rangordningen er udtryk for udvælgelsespanelets prioritering og er ikke bindende for Europa-Parlamentet og Rådet. Ansøgere, som udvælgelsespanelet ikke medtager på den endelige liste over egnede ansøgere, kan indgive en klage til Rådet, jf. personalevedtægtens artikel 90, stk. 2.

2. De europæiske anklagere

På grundlag af gennemgangen af ansøgningerne og forløbet af samtalerne afgiver udvælgelsespanelet en udtalelse om ansøgernes kvalifikationer til at udføre en europæisk anklagers opgaver og tilkendegiver udtrykkeligt, om en given ansøger opfylder betingelserne i artikel 16, stk. 1, i forordning (EU) 2017/1939. Udvælgelsespanelet skal begrunde sin udtalelse.

Såfremt indstillede kandidater ikke opfylder de betingelser, der er fastsat i artikel 16, stk. 1, i forordning (EU) 2017/1939, anmoder udvælgelsespanelet gennem sit sekretariat den berørte medlemsstat om at indstille et tilsvarende antal nye kandidater.

Udvælgelsespanelet rangordner ansøgerne i forhold til deres kvalifikationer og erfaring. Rangordningen er udtryk for udvælgelsespanelets prioritering og er ikke bindende for Rådet.

▼M1

Som undtagelse til dette stykkes andet afsnit og til regel VI, stk. 2, andet afsnit, kan udvælgelsespanelet i tilfælde, hvor det er tilstrækkeligt godtgjort, at det henset til de ekstraordinære omstændigheder i den pågældende medlemsstat objektivt set er umuligt for en medlemsstat inden for rimelig tid at finde en tredje ansøger, der opfylder betingelserne, på trods af at den har foretaget alle nødvendige bestræbelser for at gøre dette, efter at have hørt den pågældende medlemsstat og givet en tilstrækkelig begrundelse afgive en begrundet udtalelse til Rådet om kun to ansøgere, der opfylder betingelserne.

▼B

VIII. Finansielle bestemmelser

Medlemmer af udvælgelsespanelet, der skal rejse fra deres bopæl for at udføre deres opgaver, har ret til godtgørelse af deres udgifter og til dagpenge i overensstemmelse med artikel 9 i Rådets forordning (EU) 2016/300 ( 3 ).

De tilsvarende udgifter afholdes af Rådet.

IX. Personoplysninger

Behandlingen af personoplysninger i forbindelse med udvælgelsespanelets arbejde finder sted under Kommissionens ansvar i overensstemmelse med Europa-Parlamentets og Rådets forordning (EF) nr. 45/2001 ( 4 ). De regler, der gælder for sikkerheden af og adgangen til oplysninger, der behandles i forbindelse med udvælgelsespanelets arbejde, er dem, der gælder for Kommissionen.

X. Sprogordning

Udvælgelsespanelet afgør på forslag af formanden, hvilket eller hvilke arbejdssprog der skal benyttes af udvælgelsespanelet i lyset af de fælles sprog, der tales af medlemmerne.